– Першую сваю ўзнагароду атрымаў у 1973 годзе – медаль “За працоўную доблесць”, – расказвае Сцяпан Мікітавіч. – Тады працаваў у атрадзе па нарыхтоўцы торфу. Нарыхтоўка яго ў тыя гады была адной з важных дзяржаўных задач, таму і працавалі “ на знос” – з пяці раніцы да позняга вечара. На той час я ўжо быў камуністам і, як таго патрабаваў партбілет, павінен быў быць на перадавой, у радах першых. Потым скончыў завочнае навучанне ў Буда-Кашалёўскім саўгасе-тэхнікуме і перасеў на карчавальнік – быў пры саўгасе атрад меліяратараў. Тады і атрымаў ордэн “Знак пашаны”, затым ордэн Акцябрскай рэвалюцыі, Ганаровую грамату Вярхоўнага Савета БССР.